ചരക്ക് സേവന നികുതിക്ക് ( ജിഎസ്ടി ) കീഴിൽ ഒറ്റ നികുതി നിരക്ക് നടപ്പാക്കണമെന്നുള്ള നിർദ്ദേശം പരിഹാസ്യമാണെന്ന് കേന്ദ്രമന്ത്രി പിയൂഷ് ഗോയൽ . നിലവിൽ ജിഎസ്ടിക്ക് കീഴിൽ അഞ്ച് നികുതി സ്ലാബുകളാണുളളത് . ഇവ നീക്കം ചെയ്ത് ഏക നികുതി സ്ലാബ് നടപ്പാക്കണമെന്നാണ് പല കോണുകളിൽ നിന്നും നിർദ്ദേശം ഉയരുന്നതെന്ന് അദ്ദേഹം മാധ്യമങ്ങളെ അറിയിച്ചു . 2019 ൽ അധികാരത്തിലെത്തിയാൽ ജിഎസ്ടിയിൽ ഒറ്റനികുതി സംവിധാനം നടപ്പാക്കുമെന്ന കോൺഗ്രസ്സിൻറെ പ്രസ്താവന രാജ്യത്തിന് ഗുണം ചെയ്യില്ലെന്നും അദ്ദേഹം അഭിപ്രായപ്പെട്ടു . 18 ശതമാനം എന്ന സ്ലാബ് നിലനിർത്തിക്കൊണ്ട് ബാക്കിയുളളവ എടുത്തുകളയുന്നത് പാവപ്പെട്ടവരുടെ സാമ്പത്തികസ്ഥിതിക്ക് ദോഷം ചെയ്യുമെന്നും അദ്ദേഹം അഭിപ്രായപ്പെട്ടു . ഉപ്പ് , പഞ്ചസാര , തുണിത്തരങ്ങൾ തുടങ്ങിയവയ്ക്ക് 18 ശതമാനം നികുതി നൽകിയാൽ അവശ്യസാധനങ്ങളുടെ വിലക്കയറ്റത്തിന് അത് കാരണമാവും . മെഴ്സിഡസ് ബെൻസ് , എയർക്രാഫ്റ്റ് എന്നിവയ്ക്ക് എങ്ങനെയാണ് കുറഞ്ഞ നികുതി പ്രഖ്യാപിക്കുന്നതെന്ന് ആരോപണം ഉന്നയിക്കുന്നവർ പറഞ്ഞു തരണമെന്നും ഗോയൽ പറഞ്ഞു . രാജ്യത്ത് പൊതു തിരഞ്ഞെടുപ്പ് അടുത്തിരിക്കേ , ജിഎസ്ടി വീണ്ടും രാഷ്ട്രീയ പ്രാധാന്യമുളള വിഷയമായി ഉയർന്നുവരുന്നതിൻറെ സൂചനകളായാണ് ഗോയലിൻറെ വാക്കുകൾ വിലയിരുത്തപ്പെടുന്നത് .